Liggaam op Tafelberg dalk dié van vermiste vrouColette Olivier (Foto: Facebook) Die liggaam van ’n onbekende vrou is Dinsdagmiddag op Tafelberg gevind. Die liggaam is moontlik dié van ’n vrou wat sedert Vrydag vermis word. Colette Olivier (47) is Saterdag vir die laaste keer op Tafelberg naby Indië-venster gesien nadat sy Vrydagoggend uit haar kêrel se motor by ’n verkeerslig in die omgewing van Stellenbosch gespring het. Bianca Gouws, Olivier se dogter, het in ’n plasing op Facebook gesê haar ma het vir haar kêrel gesê dat sy na die berge wil gaan. “Sy het die vorige dag vir my gesê sy wil Tafelberg toe gaan.” Volgens Gouws het haar ma ’n psigotiese episode gehad. Sers. Noloyiso Rwexana, woordvoerder van die polisie, sê die liggaam op Tafelberg sal geïdentifiseer word nadat DNS-toetse uitgevoer is. Die polisie het nie Woensdagoggend op navrae gereageer rakende die omstandighede van die vrou se dood nie. Nooddienste het ook nog nie op navrae gereageer nie. Maroela Media sal verdere inligting verskaf sodra dit bekend word.